Kospryse verhoog meer as inflasieKospryse in Suid-Afrika verhoog drie keer meer as die koers van inflasie, het die maatskappy Debtbusters Vrydag gesê. “Verbruikers spandeer meer en meer geld aan noodsaaklikhede weens die voortdurende styging van verbruikersgoedere en dienste,” het Ian Wason, die uitvoerende hoof van Debtbusters, in ŉ verklaring gesê. “Die verbruikersbesteding aan noodsaaklikhede, soos kos-, brandstof- en vervoerkostes, in verhouding met hul inkomste het drasties toegeneem.” Volgens Wason gaan die meeste mense, wat in die hoë-inkomstegroep val en R20 000 of meer per maan verdien, gebuk onder ŉ 14%-verhoging in kospryse oor die afgelope nege maande. Statistiek Suid-Afrika het Woensdag gesê die verbruikersprysindeks (VPI) se jaarlikse inflasiekoers vir alle stedelike gebiede het tot 6.3% in Julie gestyg. Wason het gesê die VPI oorskry die voorspelling van ŉ 5.9% gemiddeld vir 2013, sowel as die Reserwebank se teiken van tussen 3% en 6%. “Die oorskryding van die teiken van inflasie kan toegeskryf word aan die drastiese verhoging in die brandstofprys, die swakker rand asook groter ekonomiese druk.”